SABINA มั่นใจยอดขายปีนี้โต 15% เล็งเปิดตัว “แบรนด์บาร์บี้” เสริมแกร่ง
SABINA ตั้งเป้ายอดขายปี 66 โต 10-15% พร้อมคาดอัตรากำไรขั้นต้นประมาณ 52% หลังยอดขายเติบโตต่อเนื่องจากปัจจุบันมี 320 สาขา ทั่วประเทศ และเดินหน้าเปิดตัวคอลเลคชั่นใหม่เข้ามาหนุน
SABINA ตั้งเป้ายอดขายปี 66 โต 10-15% เล็งเปิดตัวคอลเลคชั่นใหม่ คอลแลปส์ “แบรนด์บาร์บี้” ช่วงไตรมาสแรก
27 ก.พ. 2566

นาย สมคิด ผดุงเกียรติศักดิ์ ประธานเจ้าหน้าที่บริหารการเงิน บริษัท ซาบีน่า จำกัด (มหาชน) หรือ SABINA เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย (ตลท.) ในวันที่ 27 ก.พ. 2566 ว่า ผลการดำเนินงานงวดปี 2565 บริษัทมีรายได้รวม 3,186 ล้านบาท เพิ่มขึ้น 20% เมื่อเทียบกับงวดเดียวของปีก่อน 2,656 ล้านบาท
ขณะเดียวกันในปี 2565 บริษัทมีอัตรากำไรขั้นต้นอยู่ที่ 48.00% ลดลง 0.90% เมื่อเทียบกับปี 64 อยู่ที่ 48.90% ซึ่งเป็นผลมาจากในช่วงไตรมาส 2/2565 บริษัทได้รับผลกระทบจากสถานการณ์โควิด-19 และพนักงานโรงงานซาบีน่าบางส่วนต้องกักตัว จึงทำให้บริษัทมีค่าใช้จ่ายเพิ่มขึ้นในส่วนของต้นทุน แต่อย่างไรก็ตามหลังสถานการณ์โควิดเริ่มคลี่คลายในช่วงไตรมาส 3-4 ปี บริษัทก็มีการฟื้นตัวมากขึ้นมาอยู่ที่ 49.5% ส่วนกำไรสุทธิปี 2565 บริษัทสามารถทำกำไรสุทธิ 417 ล้านบาท เพิ่มขึ้น 42% เมื่อเทียบกับปีก่อนมีกำไรสุทธิ 294 ล้านบาท
ด้าน นางสาวดวงดาว มหะนาวานนท์ ประธานเจ้าหน้าที่บริหาร SABINA เปิดเผยว่า สำหรับการพัฒนาและปรับปรุงภาพลักษณ์ของแบรนด์ฯ ในช่วงตลอด 1 ปีเต็ม บริษัทมีการปรับปรุงวัสดุของสินค้า และผลิตภัณฑ์ เพื่อให้เป็นมิตรต่อสิ่งแวดล้อม (eco friendly) ทั้งหมด ส่วนคอลเลคชั่นใหม่ในไตรมาส 1/2566 เป็นการร่วมมือกับแบรนด์บาร์บี้
ถัดมาในส่วนแคมเปญ “simulator bra sabina” ซึ่งเป็นแคมเปญใหญ่ที่บริษัททำร่วมกับพาร์ทเนอร์หลายๆ ราย โดยโครงการเต้านมเทียม จัดทำขึ้นภายใต้แนวคิด “ทำอย่างไร ให้ตรวจเต้านมด้วยตนเองได้ถูกวิธี” ขณะเดียวกันบริษัทมุ่งสื่อสารและเผยแพร่แคมเปญดังกล่าวให้ผู้รับได้ประโยชน์และความรู้มากที่สุด โดย KICKOFF โครงการไปเมื่อวันที่ 4 ก.พ.66 (วันมะเร็งโลก)
ส่วนนายบุญชัย ปัณฑุรอัมพร เปิดเผยว่า บริษัทตั้งเป้าอัตรากำไรขั้นต้นในปี 2566 ประมาณ 52% ขณะที่ส่วนยอดขายมีการตั้งเป้าการเติบโตไว้ที่ 10-15% ส่วนกลยุทธ์ของบริษัท เน้นทำแบรนด์สู่ทั่วประเทศไทย ตลอดจนขยายไปยังภูมิภาคอาเซียน
นอกจากนี้ในส่วนของรับการเข้าซื้อกิจการในประเทศฟิลิปปินส์ (M&amp;A) ปัจจุบันบริษัทอยู่ระหว่างดำเนินการ คาดว่าจะมีผลในเดือนเม.ย. 66
ทั้งนี้ในปัจจุบันแบรนด์ “SABINA” มีสาขากว่า 320 สาขา และมีการจำหน่ายสินค้าเกือบทุกประเทศ โดยผ่านตัวแทนจำหน่ายในแต่ละประเทศ